
Sülysáp Város Önkormányzata Képviselő-testületének

2016. október 20-án tartandó munkaterv szerinti ülésére

6. napirendhez

Tárgy: Óvodai nevelő munkát közvetlenül segítő dolgozók béren kívüli juttatása
Tisztelt Képviselő-testület!

Ez év tavaszán a Köznevelési Kerekasztal keretében az a megállapodás született, hogy a köznevelési intézményekben dolgozó, a nevelő-oktató munkát közvetlenül segítő alkalmazottak 2017. január 1-jétől béremelésben részesülnek, azonban ezt megelőzően már 2016. évben is 2 x 35 000 Ft összegű béren kívüli juttatást kapnak.

Végül azonban a jogszabály-módosítások úgy készültek el, hogy a 2016-os juttatást – mind a jogilag, mind pedig finanszírozás vonatkozásában – csak az állami intézmények alkalmazottai részére biztosította a jogalkotó, egyúttal azonban felkérték az önkormányzatokat, hogy saját költségvetésük terhére lehetőség szerint az önkormányzati fenntartású intézmények dolgozói részére is biztosítsák a bérkiegészítést.

A Sülysápi Csicsergő Óvoda vezetője e tárgyban kérelmet terjesztett a Képviselő-testület elé, mely az előterjesztés mellékletét képezi. A juttatás biztosítása 17 főre 1,5 millió forintos kiadást jelentene az önkormányzatnak.
Egyrészről sajnálatosnak és érthetetlennek tartjuk az állami döntést, hiszen mindezidáig egységesen kezelték a köznevelésben dolgozók előmeneteli rendszerét. 

Ugyanakkor a tárgyhoz tartozik az is, hogy – mint ismeretes – Sülysáp Város Önkormányzata havi bruttó 5000 Ft összegű cafetéria juttatást biztosít minden közalkalmazott részére, illetőleg rendszeresen kapnak jutalmat is év végén a dolgozók, ami évi 60-80 ezer forint összegű juttatást jelent. Ezt az állami közalkalmazottak évek óta nem kapják meg. 
Kérem az előterjesztés szíves megtárgyalását, és döntésük meghozatalát.

…/2016. (X. 20.) ÖKT határozati javaslat

Sülysáp Város Önkormányzatának Képviselő-testülete
1./ a Sülysápi Csicsergő Óvodában dolgozó, nevelő-oktató munkát közvetlenül segítő alkalmazottak részére 2016. évben biztosítja / nem biztosítja a 2 x 35 000 Ft összegű béren kívüli juttatást,
2./ felkéri és felhatalmazza az intézményvezetőt és a jegyzőt a szükséges intézkedések megtételére.
Határidő: azonnal
Felelős: intézményvezető, jegyző
Sülysáp, 2016. október 12.

Horinka László s.k.

